Forslag til RÅDETS DIREKTIV om tilpasning af direktiv 77/388/EØF på baggrund af Den Tjekkiske Republiks, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets optagelse i Fællesskabet

(forelagt af Kommissionen)

BEGRUNDELSE

1. Indledning og baggrund

Med henblik på iværksættelse af henstillingerne fra Det Europæiske Råd den 11. og 12. december 1998, navnlig Wien-strategien for Europa, vedtog Rådet den 22. oktober 1999 direktiv 1999/85/EF [1]. Dette direktiv medfører ændringer i direktiv 77/388/EØF [2] (sjette momsdirektiv), hvad angår muligheden for på forsøgsbasis at anvende en nedsat momssats på arbejdskraftintensive tjenesteydelser. Hensigten med denne foranstaltning er at give de medlemsstater, der ønsker det, mulighed for at afprøve, hvilke virkninger en lempelse af momsen vil få for sådanne tjenesteydelser med hensyn til jobskabelse og begrænsning af undergrundsøkonomien.

[1] EFT L 277 af 28.10.1999, s. 34.

[2] EFT L 145 af 13.6.1977, s. 1. Direktivet er senest ændret ved direktiv 2004/15/EF af 10. februar 2004. EFT L 52 af 21.2.2004, s. 61.

De medlemsstater, der ønskede at anvende denne foranstaltning, skulle meddele Kommissionen dette inden den 1. november 1999 [3].

[3] De modtagne anmodninger blev behandlet i beslutning 2000/185/EF, der blev vedtaget af Rådet den 28. februar 2000. EFT L 59 af 4.3.2000, s. 10.

I henhold til artikel 28, stk. 6, i sjette momsdirektiv var det oprindeligt tilladt på forsøgsbasis at anvende en nedsat momssats på arbejdskraftintensive tjenesteydelser indtil den 31. december 2002. Denne frist blev senere ved direktiv 2002/93/EF af 3. december 2002 [4] forlænget til den 31. december 2003 med henblik på at sikre en pålidelig evaluering af resultaterne af dette forsøg.

[4] EFT L 331 af 7.12.2002, s. 27.

På grundlag af evalueringsrapporterne fra de medlemsstater, der har anvendt en nedsat sats, har Kommissionen fremlagt en samlet evalueringsrapport om dette forsøg [5] for Europa-Parlamentet og Rådet. I evalueringsrapporten om forsøget med nedsatte satser for arbejdskraftintensive ydelser, der blev vedtaget af Kommissionen den 2. juni 2003, konkluderedes det, at det ikke er muligt entydigt at fastslå, at der har været tale om en gunstig indvirkning på beskæftigelsen eller en begrænsning af undergrundsøkonomien efter nedsættelsen af momssatsen. Sammenholdt med andre foranstaltninger, der direkte tager sigte på en reduktion af arbejdskraftomkostningerne, knytter der sig stadig større budgetudgifter pr. nyoprettet job til momsnedsættelsens beskæftigelsesmæssige virkninger. Man har dog ikke kunnet finde belæg for, at disse foranstaltninger skulle kunne udgøre en trussel mod, at det indre marked kunne fungere efter hensigten.

[5] KOM(2003) 309 endelig af 2.6.2003.

Den 23. juli 2003 vedtog Kommissionen et forslag til direktiv om en samlet revision af de nedsatte momssatser [6] med henblik på en forenkling og rationalisering heraf. Forslaget tager hensyn til konklusionerne i evalueringsrapporten og ligger i forlængelse af Kommissionens meddelelse om en strategi til forbedring af momssystemet i det indre marked [7].

[6] KOM(2003) 397 endelig af 23.7.2003.

[7] KOM(2000) 348 endelig af 7.6.2000. KOM(2003) 614 endelig af 20.10.2003.

Da det endnu ikke var lykkedes for Rådet at vedtage en beslutning ved enstemmighed med henblik på vedtagelse af dette direktivforslag, blev det besluttet med henblik på at undgå enhver form for usikkerhed omkring lovgivningen fra den 1. januar 2004, og for at Rådet kunne få den nødvendige tid til at tage stilling til det samlede forslag om de nedsatte momssatser, at foretage ændringer i artikel 28, stk. 6, første afsnit, i direktiv 77/388/EF og samtidig artikel 1, første afsnit, i beslutning 2000/185/EF, således at tilladelsen forlænges med to år indtil den 31. december 2005 [8]. Denne forlængelse giver de ni medlemsstater, der har fået bemyndigelse til at anvende en nedsat momssats på arbejdskraftintensive tjenesteydelser, tilladelse til på identiske betingelser fortsat at anvende denne foranstaltning i endnu to år, uden at forsøgsordningens anvendelsesområde ændres eller udvides.

[8] Direktiv 2004/15/EF af 10. februar 2004. EFT L 52 af 21.2.2004, s. 61.

2. Høring af de tiltrædende lande

I perioden op til udvidelsen er der iværksat en informations- og høringsprocedure for de 10 tiltrædende lande til brug i forbindelse med vedtagelsen af visse beslutninger i Rådet, som eventuelt kan betragtes som nye elementer i fællesskabslovgivningen.

I forbindelse med forlængelsen af forsøgsordningen for arbejdskraftintensive tjenesteydelser har visse tiltrædende lande givet udtryk for deres bekymring over, at de ikke ville kunne anmode om bemyndigelse til på samme vilkår som de nuværende medlemsstater at kunne anvende en nedsat sats på de tjenesteydelser, der er omfattet af forsøgsordningen. Da denne forsøgsordning skulle afsluttes pr. 31. december 2003, skulle bilag K i sjette momsdirektiv definitivt være ophørt med at have virkning før den 1. maj 2004, som er datoen for de tiltrædende landes optagelse i Fællesskabet.

I forbindelse med akten vedrørende vilkårene for de 10 tiltrædende landes tiltrædelse og tilpasningerne af de traktater, der danner grundlag for Den Europæiske Union [9], står der i artikel 57, at:

[9] EUT L 236 af 23.9.2003.

"1. De fornødne tilpasninger af institutionernes retsakter fra før tiltrædelsen, som ikke er indeholdt i denne akt eller bilagene hertil, foretages efter proceduren i stk. 2. Disse tilpasninger træder i kraft ved tiltrædelsen.

2. Rådet, der træffer afgørelse med kvalificeret flertal på forslag af Kommissionen, eller Kommissionen, alt efter om de oprindelige tekster er blevet vedtaget af den ene eller den anden af disse to institutioner, udfærdiger med henblik herpå de nødvendige tekster".

Efter at bilag K's gyldighedsperiode er blevet forlænget til den 31. december 2005, har Den Tjekkiske Republik og Polen meddelt, at de ønsker at kunne anvende nedsatte satser for visse arbejdskraftintensive tjenesteydelser.

3. Analyse foretaget af Kommissionens tjenestegrene

Rådets direktiv 2004/15/EF blev vedtaget den 10. februar 2004 [10]. Det trådte i kraft på dagen for dets vedtagelse og anvendes fra den 1. januar 2004.

[10] EUT L 52 af 21.2.2004.

I forbindelse med forhandlingerne op til tiltrædelsen blev muligheden for at kunne anvende nedsatte satser på arbejdskraftintensive tjenesteydelser ikke anset for at være relevant, eftersom denne forsøgsordning efter planerne skulle udløbe den 31. december 2003, altså før EU's udvidelse. På den baggrund behøvede man ikke overveje nogen specifikke foranstaltninger for de tiltrædende lande.

Forlængelsen af gyldigheden af denne foranstaltning udgør et nyt element, som medfører, at situationen på området bør tages op på ny. Der er tale om et nyt tiltag, som man på et tidligere tidspunkt ikke kunne tage højde for.

Kommissionen mener, at de nye medlemsstater bør have den samme mulighed for at anvende ordningen som de nuværende medlemsstater, idet de, hvis de ikke får denne mulighed, bliver nødt til at hæve den nuværende nedsatte sats for arbejdskraftintensive tjenesteydelser til normalsatsen, medens de nuværende medlemsstater ikke mødes med et sådant krav, idet disse i henhold til direktivet af 10. februar 2004 kan benytte sig af forlængelsen af ordningen om nedsat sats indtil den 31. december 2005.

De tiltrædende lande, der har udtrykt ønske herom, kan derfor på samme vilkår som de nuværende medlemslande vælge at anvende en nedsat sats på visse arbejdskraftintensive tjenesteydelser, der er opført i bilag K. Alle de nuværende medlemsstater har haft muligheden for at deltage i denne forsøgsordning, under forudsætning af at de havde anmodet herom inden den 1. november 1999.

Kommissionen fremlægger derfor et forslag til direktiv med udgangspunkt i artikel 57 i tiltrædelsestraktaten om ændring af direktiv 77/388/EØF med henblik på at bemyndige de tiltrædende lande, der har anmodet herom, til at anvende en nedsat sats på visse tjenesteydelser, der er opført i bilag K, under forudsætning af at de overholder de begrænsninger og betingelser, der er indeholdt i direktiv 1999/85/EF af 22. oktober 1999 om forsøgsordningen.

Bemærkninger til artiklerne

Artikel 1

Formålet med denne artikel er i artikel 28 at indføje et nyt stk. 7 indeholdende en procedure, hvormed Rådet ved enstemmighed kan bemyndige de nye medlemsstater, der måtte ønske det, til at anvende en nedsat sats på visse lokale arbejdskraftintensive tjenesteydelser.

Artikel 2 til 4

Disse artikler omhandler foranstaltninger vedrørende direktivets ikrafttræden.

Forslag til RÅDETS DIREKTIV om tilpasning af direktiv 77/388/EØF på baggrund af Den Tjekkiske Republiks, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets optagelse i Fællesskabet

RÅDET FOR DEN EUROPÆISKE UNION HAR -

under henvisning til traktaten om Den Tjekkiske Republiks, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse, særlig artikel 2, stk. 3,

under henvisning til akten vedrørende Den Tjekkiske Republiks, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse, særlig artikel 57, stk. 1,

under henvisning til forslag fra Kommissionen [11], og

[11] EUT C af , s. .

ud fra følgende betragtninger:

(1) I henhold til artikel 28, stk. 6, i Rådets direktiv 77/388/EF af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag [12], som ændret ved direktiv 2004/15/EF, kan de i artikel 12, stk. 3, litra a), tredje afsnit, i direktiv 77/388/EØF indeholdte nedsatte satser ligeledes anvendes på de arbejdskraftintensive tjenesteydelser, der er omfattet af kategorierne i bilag K i en periode på maksimalt seks år fra den 1. januar 2000 til den 31. december 2005.

[12] EFT L 145 af 13.6.1977, s. 1. Direktivet er senest ændret ved direktiv 2004/15/EF (EFT L 52 af 21.2.2004, s. 61).

(2) Rådets beslutning 2000/185/EF af 28. februar 2000 om bemyndigelse af medlemsstaterne til at anvende en nedsat momssats for visse arbejdskraftintensive tjenesteydelser i overensstemmelse med proceduren i artikel 28, stk. 6, i direktiv 77/388/EØF [13], som ændret ved beslutning 2004/161/CE [14], bemyndiger visse medlemsstater til at anvende en reduceret momssats på visse arbejdskraftintensive tjenesteydelser indtil den 31. december 2005.

[13] EFT L 59 af 4.3.2000, s. 10.

[14] EFT L 52 af 21.2.2004, s. 62.

(3) De nye medlemsstater, der har udtrykt ønske herom, bør tilbydes den mulighed at anvende en nedsat sats på visse arbejdskraftintensive tjenesteydelser, under forudsætning af at de overholder de begrænsninger og betingelser, der er indeholdt i direktiv 77/388/EØF.

(4) Den påkrævede tilpasning af direktiv 77/388/EØF skal vedtages inden tiltrædelsen, så den kan træde i kraft straks ved tiltrædelsen.

(5) Direktiv 77/388/EØF bør ændres i overensstemmelse hermed -

UDSTEDT FØLGENDE DIREKTIV:

Artikel 1

I artikel 28 i direktiv 77/388/EØF indsættes som stk. 7:

"7. Hvis Den Tjekkiske Republik, Estland, Cypern, Letland, Litauen, Ungarn, Malta, Polen, Slovenien og Slovakiet fra og med den 1. maj 2004 ønsker at anvende den i stk. 6 omtalte foranstaltning, meddeler de Kommissionen dette inden den 1. maj 2004 og fremsender til Kommissionen inden denne dato alle relevante oplysninger, navnlig de i ovennævnte stk. 6, fjerde afsnit, nævnte.

Artikel 2

De berørte medlemsstater gennemfører [senest] den 1. maj 2004 de love og administrative bestemmelser, der er nødvendige for at efterkomme dette direktiv. Medlemsstaterne underretter straks Kommissionen herom.

Disse love og administrative bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 3

Dette direktiv får virkning med forbehold af ikrafttrædelsen af traktaten om Den Tjekkiske Republiks, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse og da på datoen herfor.

Artikel 4

Dette direktiv er rettet til medlemsstaterne.

Udfærdiget i Bruxelles, den

På Rådets vegne

Formand